Diari Oficial de la Generalitat Valenciana


Sumari del DOGV 3519, del 17-06-1999 (1999/4755)

RESOLUCIÓ de 15 de febrer de 1999, del sotssecretari d'Urbanisme i Ordenació Territorial, relativa a la modificació núm. 3 del Pla General referent a alineacions del carrer Màrtirs, de Quart de Poblet.
---------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3519

Data del DOGV
:   17-06-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/4755


Data del document
:   15-02-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Quart de Poblet
    * pla d'urbanisme

RESOLUCIÓ de 15 de febrer de 1999, del sotssecretari d'Urbanisme i Ordenació Territorial, relativa a la modificació núm. 3 del Pla General referent a alineacions del carrer Màrtirs, de Quart de Poblet. [1999/4755]
  
Una vegada s'han esmenat les deficiències a què fa referència l'Acord de la Comissió Territorial d'Urbanisme, de 5 de novembre de 1998, relatiu a la modificació núm. 3 del Pla General que fa referència a les alineacions del carrer Màrtirs, de Quart de Poblet, i de conformitat amb el que ordena en la resolució el sotssecretari d'Urbanisme i Ordenació Territorial, de 15 de febrer de 1999, per la qual declara definitivament aprovada la modificació esmentada, cal publicar l'acord següent:
  
"La Comissió Territorial d'Urbanisme de València, en la sessió celebrada el dia 5 de novembre de 1998, va adoptar el següent acord:
  
Vist l'expedient tramés per l'Ajuntament de Quart de Poblet que fa referència a la modificació núm. 3 del Pla General relativa a les alineacions del carrer Màrtirs, i de conformitat amb els següents,
  
Antecedents de fet
  
Primer
  
El projecte es va sotmetre a informació pública per mitjà de l'acord del ple de l'ajuntament en la sessió celebrada el dia 27 de març de 1998. Després del pertinent període d'exposició pública, en el qual no s'hi van presentar al·legacions en contra, el va aprovar provisionalment el mateix òrgan el 30 de juliol de 1998.
  
Segon
  
El projecte consta de memòria informativa i justificativa, plànols d'informació i plànols d'ordenació.
  
Tercer
  
La modificació conté dos aspectes, que s'analitzen a continuació:
  
1. D'una banda, es proposa un canvi de qualificació d'una part d'una illa i una altra illa, que passen de zona d'eixample (ENS-2) a nucli antic (CH-1). La justificació que es dóna és que per l'estructura de propietat i per les tipologies existents, ambientals i funcionals, hauria de tractar-se com a nucli antic.
  
2. D'altra banda, s'indica que es corregeix l'alineació nord del carrer Màrtirs, que marca una amplària de 8 m. Es justifica que és necessari efectuar la reculada d'una edificació que hi ha per a millorar la funcionalitat del carrer.
  
Quart
  
Quart de Poblet té un Pla General aprovat definitivament per la Comissió Territorial d'Urbanisme el 27 de juliol de 1992.
  
Cinqué
  
La Comissió Informativa de la Comissió Territorial d'Urbanisme de València, en la sessió celebrada el 29 d'octubre de 1998, va emetre un informe relatiu al projecte de què tractem, complint així el que estableix l'article 11 del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana.
  
Fonaments de dret
  
Primer
  
La tramitació ha sigut correcta, d'acord amb el que estableix l'article 38, per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (d'ara endavant, LRAU).
  
Segon
  
La documentació està completa, a l'efecte del compliment del que estableix l'article 27 de la LRAU.
  
Tercer
  
El primer punt de la modificació, que fa referència al canvi de qualificació a nucli antic, no està suficientment justificat en el projecte. En primer lloc, no queda demostrat en la documentació que s'ha presentat que l'estructura de la propietat i les tipologies que hi ha determinen que aquestes zones hagen de tractar-se com a nucli antic. I a més, quan hi ha altres zones o parts d'illa que tenint unes característiques més paregudes a la tipologia de nucli antic, el Pla General les deixa fora d'aquest àmbit. Finalment, sembla que la finalitat de la modificació és permetre que la part del darrere de l'illa s'edifique amb III plantes d'alçària, quan segons la normativa de la zona d'eixample només podria edificar-se en planta baixa. Per tant, en tot cas s'hauria de justificar més la proposta i donar un tractament similar a totes les zones que presenten característiques semblants.
  
Quart
  
Respecte del segon punt de la modificació, que fa referència al reajustament de l'alineació nord del carrer Màrtirs, realment no s'observa en els plànols cap modificació respecte del planejament vigent.
  
Cinqué
  
En qualsevol cas, les observacions indicades abans es poden esmenar per mitjà de la presentació d'una major justificació de la proposta. Com l'objecció indicada és d'abast limitat i pot esmenar-se amb una correcció tècnica específica consensuada amb l'ajuntament, l'aprovació definitiva se supeditarà en l'eficàcia a la mera formalització documental de la correcció esmentada. La resolució d'aprovació de la Comissió Territorial d'Urbanisme pot delegar en el president la facultat de comprovar que la correcció es fa en els termes acordats i, verificat això, ordenar la publicació de l'aprovació definitiva. Tot això de conformitat amb el que estableix l'article 41 de la LRAU.
  
Sisé
  
La Comissió Territorial d'Urbanisme, a proposta del sotssecretari d'Urbanisme i Ordenació Territorial, és l'òrgan competent per a l'emissió de dictàmens resolutoris sobre l'aprovació definitiva de modificacions de plans generals de municipis de menys de 50.000 habitants, de conformitat amb el que estableixen els articles 55.1 i 39 de la LRAU, en relació amb els articles 9.1 i 10.a del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana i l'article 10 del Decret 32/1998, de 31 de març, del Govern Valencià, pel qual s'aprova el Reglament Orgànic i Funcional de la Conselleria d'Obres Públiques, Urbanisme i Transports.
  
Tenint en compte tot el que s'ha exposat anteriorment, la Comissió Territorial d'Urbanisme de València, en la sessió celebrada el dia 5 de novembre de 1998, acorda supeditar l'aprovació definitiva de la modificació núm. 3 del Pla General de Quart de Poblet que fa referència a les alineacions del carrer Màrtirs, fins que es presente una major justificació de la proposta.
  
Una vegada esmenats aquests aspectes per l'Ajuntament de Quart de Poblet, aquest ho comunicarà al president d'aquesta Comissió, el qual està facultat a l'empara del Decret 77/1996, de 16 d'abril, del Govern Valencià, pel qual s'aprova el Reglament dels Òrgans Urbanístics de la Generalitat Valenciana, perquè ordene la publicació de l'acord d'aprovació definitiva en el Diari Oficial de la Generalitat Valenciana, sense necessitat d'un nou acord d'aquesta Comissió, a la qual haurà d'informar posteriorment de les actuacions.
  
L'Ajuntament de Quart de Poblet haurà de notificar el contingut del present acord a tots els particulars interessats en l'expedient de referència."
  
Tenint en compte tot el que s'ha exposat, es considera aprovada definitivament la modificació núm. 3 del Pla General que fa referència a les alineacions del carrer Màrtirs, de Quart de Poblet.
  
Contra aquesta resolució, que no exhaureix la via administrativa, es podrà interposar un recurs ordinari davant del conseller d'Obres Públiques, Urbanisme i Transports de la Generalitat Valenciana, en el termini d'un mes, comptador a partir de la publicació.
  
Tot això, sense perjudici que es puga interposar qualsevol altre recurs que es considere oportú.